钦定古今图书集成/明伦汇编/官常典/第784卷 > 史珪
## 钦定古今图书集成/明伦汇编/官常典/第784卷 > 史珪

按《宋史》本传：“珪，河南洛阳人。父晖，晋严卫指挥使。珪
少以武勇隶军籍，周显德中，迁小校。太祖领禁卫，以
珪给事左右。及受禅，用为御马直队长，四迁为步军
副都军头兼控鹤弓弩大剑都指挥使。开宝六年，加
都军头，领毅州刺史。太祖初临御，欲周知外事，令珪
博访。珪廉得数事，白于上，验之皆实，由是信之。后乃”
渐肆威福。民有市官物不当偿者，珪告其欺罔，当寘法，列肆无不侧目。上闻之，因下诏曰：“古人以狱市为
寄者，盖知小民惟利是从，不可尽法而绳之也。况先
甲之令，未尝申明，苟陷人于刑，深非理道。将禁其二
价，宜示以明文，自今应市易官物，有妄增价直、欺罔
官钱者，案鞫得实，并以枉法论。其犯”在诏前者，一切
不问。自是珪不复敢言。时德州刺史郭贵知邢州，国
子监丞梁梦昇知德州。贵族人亲吏之在德州者，颇
为奸利，梦昇以法绳之。贵素与珪善，遣人以其事告
珪，图去梦昇，珪悉记于纸，将伺便言之。一日，上因言
尔来中外所任，皆得其人。珪遽曰：“今之文臣亦未必
皆善。”乃探怀中所记以进曰：“祇如知德州粱梦昇，欺
蔑刺史郭贵，几至于死。”上曰：“此必刺史所为不法，梦
昇真清强吏也。”因以所记纸付中书曰：“即以梦昇为
赞善大夫。”既又曰：“与左赞善。”珪以谮不行，居常怏怏。
九年，坐漏泄禁中语，出为光州刺史。会岁饥，淮、蔡民
流入州境，珪不待闻，即开仓减价以粜，所全活甚众。
吏民诣阙请植碑颂德者数百人。太平兴国初，以为
扬、楚等九州都巡检使。四年，征太原，命珪与彰信军
节度刘遇攻城北面。从征幽州，坐所部逗挠失律，责
授定武行军司马。数月，召为右卫将军，领平州刺史。
督浚惠民河，自尉氏达京九十里，数旬而毕，民咸便
之。会江、淮民《麹谋》首等数十百人聚为盗，命珪率龙
猛骑兵五百往捕，悉获之。六年，迁隰州刺史，知保州、
静戎军。上缘边便宜十五事，皆从之。雍熙中，从曹彬
征幽州，为押阵部署，以所部下涿州。师还，卒，年六十
一。珪多智数，好以甘言小惠取誉于人，故所至不忍
其去云。